Sterk gemeentes het ‘n sterk spangees - www.bybelkennis.co.za
by Coen Slabber · Published 13/01/2016 · Updated 02/12/2015
Maar hoe bou jy hierdie sterk spangees? Deur ‘n gesamentlike doelwit en goeie kommunikasie. Jy moet verseker dat beide elemente teenwoordig is terwyl jy jou span biu. Hoekom is dit belangrik?
Die liggaam van Christus funksioneer soos ‘n spanbediening
Ons het baie lede in een liggaam, en die lede het nie almal dieselfde funksie nie. Net so is ons, al is ons baie, in Christus een liggaam, en almal afsonderlik lede van mekaar (Romeine 12:4 – 5). God het dit so ontwerp dsat ons mekaar nodig het. Elke lidmaat het ‘n belangrike rol om te vervul. Niemand het al die gawes wat nodig is om ‘n gemeente suksesvol te maak nie. As jy jou omring met mense met dieselfde sterkpunte as wat jy het, gaan jy groot probleme ondervind. Leiers moet erken dat daar sekere dinge is wat hulle nie kan doen nie. Die eerste stap na spanwerk is ‘n leier wat erken dat hy ‘n span nodig het. Kies altyd spanlede wat vir jou swakhede kompenseer.
Spanne bereik meer as individue wat afsonderlik werk
Twee vaar beter as een. Hulle inspanning kom tot iets. As die eenval, kan die ander hom ophelp. Maar as een val wat alleen is, is daar niemand om hom op te help nie … Een alleen kan oorweldig word, twee saam kan weerstand bied. ‘n Driedubbele tou breek nie maklik nie (Prediker 4:9 – 12). In Nehemia lees ons ook van mense wat in groepe of families saam gewerk het. Jesus het ook dissipels twee-twee uitgestuur. Hierdie wedersydse bemoediging is noodsaaklik vir jou bediening. Een van die duiwel se gunsteling instrumente wat hy dikwels gebruik is ontmoediging.
Sterk spanne word nie deur onenigheid bedreig nie.
Goeie kommunikasie sluit in dat mense die geleentheid moet hê om hulle menings uit te spreek – al verskil hulle van dié van die leier. As mense nie met meer as een mening na vore kom, word daar nie baie in jou span gedink nie. Jy moet ‘n omgewing skep waarin spanlede nie bang is om hulle menings te lug nie, waar hulle nie bang is om ‘n fout te maak nie.